b'\n_START_ARTICLE_\nJames Paul Moody\n_START_PARAGRAPH_\nJames Paul Moody (21. elokuuta 1887 \xe2\x80\x93 15. huhtikuuta 1912) oli RMS Titanicin kuudes per\xc3\xa4mies. Moody oli my\xc3\xb6s ainoa nuorimmista upseereista, joka ei selvinnyt laivan uppoamisesta. Moody oli vahtivuorossa laivan komentosillalla illalla 14. huhtikuuta kun t\xc3\xa4hyst\xc3\xa4j\xc3\xa4 Frederick Fleet ilmoitti suoraan edess\xc3\xa4 olevasta j\xc3\xa4\xc3\xa4vuoresta. Moody vastaanotti Fleetin viestin ja v\xc3\xa4litti sen heti ensimm\xc3\xa4iselle per\xc3\xa4miehelle William Murdochille, joka k\xc3\xa4ski koneet taaksep\xc3\xa4in ja k\xc3\xa4\xc3\xa4nt\xc3\xa4\xc3\xa4 laivaa tyyrpuuriin. Titanicin upotessa Moody auttoi lastaamaan pelastusveneet 12, 14 ja 16. Moodyn oli tarkoitus nousta pelastusveneeseen 14, mutta h\xc3\xa4n antoi paikkansa viidennelle per\xc3\xa4miehelle Harold Lowelle. Moody avusti t\xc3\xa4m\xc3\xa4n j\xc3\xa4lkeen Murdochia kunnes vesi alkoi tulvia venekannelle. Moody n\xc3\xa4htiin viimeksi pelastuslautta A:n l\xc3\xa4hist\xc3\xb6ll\xc3\xa4. Jotkut matkustajat kertoivat n\xc3\xa4hneens\xc3\xa4 Moodyn hyp\xc3\xa4nneen hyiseen veteen. Moodyn ruumista ei l\xc3\xb6ydetty merest\xc3\xa4. Moody oli kuollessaan 24-vuotias. H\xc3\xa4nen kotikaupunkiinsa Scarboroughiin pystytettiin muistolaatta h\xc3\xa4nen kunniakseen._NEWLINE_Vuoden 1997 elokuvassa Titanic Moodya esitti Edward Fletcher. Elokuvassa Moody p\xc3\xa4\xc3\xa4sti viime hetkell\xc3\xa4 Jackin ja Fabrizion laivaan ja my\xc3\xb6hemmin h\xc3\xa4net n\xc3\xa4htiin sillalla ennen t\xc3\xb6rm\xc3\xa4yst\xc3\xa4 ja pelastuslautta A:n liepeill\xc3\xa4. H\xc3\xa4nen kuolemaansa ei n\xc3\xa4ytetty.'